IP/09/704 Брюксел, 6 май 2009 г.Европейска седмица на малките и средните предприятия в подкрепа на предприемачеството в настоящия труден периодОсновните послания на първата европейска седмица на малките и средните предприятия (МСП), чието начало бе поставено днес в Брюксел, са насърчаване на предприемачеството и повишаване на осведомеността за възможностите за подкрепа на бизнеса. Повече от 1 000 прояви ще се проведат в 35 страни в периода от 6 до 14 май. Днес повече от всякога е необходимо да се отчете приносът на предприемачите в Европа за запазването на работните места и за създаването на нови възможности за заетост и да им се окаже подкрепа в тази насока. Тази седмица на МСП ще даде възможност на предприемачите да получат информация, консултации, подкрепа и идеи на европейско, национално, регионално и местно равнище, които да ги подпомогнат при развитието на дейността им. Днес заместник-председателят на Европейската комисия Гюнтер Ферхойген, отговарящ за предприятията и промишлеността, откри седмицата на МСП: „Заедно с държавите-членки Комисията работи усърдно за подобряване условията за малките предприятия. Ако има изход от икономическия спад, той е в креативността, гъвкавостта и способността за намиране на решения, които демонстрират малките и средните предприятия. Заедно вече осъществихме напредък. Но трябва да продължим действията си в тази насока. Нуждаем се от повече на брой МСП, тъй като те са истинските двигатели на растежа и създаването на работни места.“ Седмицата на МСП е една от мерките за прилагане на Small Business Act (SBA), който е първата наистина всеобхватна рамка на политика за МСП в ЕС и неговите държави-членки. От началото на мандата си през 2004 г. Европейската комисия осъществи значителен напредък по политиките за насърчаване на МСП:въвеждане в ЕС на принципа „Мисли първо за малките!“; намаляване на административната тежест: МСП ще се ползват от опростени мерки и ще намалят административните си разходи чрез осъществяване на целта на Комисията за ограничаване на административната тежест върху бизнеса с 25 % през 2012 г. и за ангажиране в това отношение и на държавите-членки (вж. IP/09/131); преразгледаните правила за държавните помощи ще улеснят МСП при ползване на публично финансиране за обучение, научноизследователска и развойна дейност, опазване на околната среда и на други видове помощ; нов статут на Европейско частно дружество, който ще даде възможност на МСП да започват и извършват дейност в цяла Европа съгласно едни и същи разпоредби в областта на дружественото право; в началото на 2009 г. бе стартирана Европейската програма за обмен „Еразъм“ за млади предприемачи с цел насърчаване на новите предприемачи и подкрепа за тези, които планират да започнат нов бизнес. Програмата подпомага лицата, които искат да придобият необходимите умения за управление на МСП, като за известен период от време работят с опитен предприемач в друга страна на ЕС; ново законодателно предложение във връзка със забавените плащания от страна на публичните администрации и бизнеса (вж. IP/09/552);държавите-членки трябва да имат възможността да прилагат намалени ставки на ДДС за доставяни на местно равнище услуги, включително и за трудоемките услуги, като например фризьорство, кетъринг и ремонтни услуги.През седмицата на МСП провежданите прояви имат за цел информиране, оказване на съдействие, свързване на настоящи и бъдещи предприемачи и подпомагането им при разгръщане на нови идеи, като чрез тези прояви ще им бъде предоставена персонализирана информация и подкрепа. За пълен преглед на всички прояви през седмицата на МСП: 1-ва европейска седмица на МСП Например в Брюксел от 6 до 9 май ще се състои интерактивна изложба „Опитът на МСП — какво е усещането да си предприемач“, на която посетителят ще има възможност да разбере caм какво представлява предприемачеството, като ще може да види, усети, докосне и слуша разнообразни материали, които ще бъдат разположени в 10 различни зали. Имената на носителите на европейските награди за видеоматериал, посветен на предприемачеството, ще бъдат съобщени на проявата на откриването в Брюксел на 6 май, при която акцентът ще бъде поставен върху въздействието на телевизията върху поведението на предприемачите. В този конкурс за видеоматериал Комисията постави задачата за създаване на кратък, но едновременно с това креативен, интересен и осведомяващ видеоматериал за предприемачеството в три категории: „Предприемачески дух“, „Иновативно предприемачество“ и „Отговорно предприемачество“. Седмицата на МСП ще бъде закрита на 13 и 14 май в Прага с конференция, озаглавена „Small Business Act за Европа: бизнес без граници“ и организирана от чешкото председателство на ЕС и Европейската комисия. Проявата ще включва церемония, на която ще бъдат съобщени имената на носителите на европейските награди за предприемачество, с които ще бъдат отличени иновативни практики на регионално равнище и дейности на общините за насърчаване на предприемачеството и МСП. Допълнителна информация: Small Business Act Европейски награди за предприемачество Мрежа „Enterprise Europe“