IP/09/ 310 Bruselj, 24. februar 2009Komisija povečuje prožnost strukturnih skladov za boljši odziv na finančno krizoKomisarka za regionalno politiko Danuta Hübner je v odziv na finančno in gospodarsko krizo napovedala paket odločitev Evropske komisije, katerih cilj je državam članicam zagotoviti večjo prožnosti pri uporabi strukturnih skladov. Te spremembe bodo omogočile podaljšanje rokov, do katerih morajo države EU porabiti dodeljena sredstva iz finančnega obdobja 2000–2006, in zagotavljanje najučinkovitejše porabe vsakega razpoložljivega eura. V zvezi z odločitvijo glede šestmesečnega podaljšanja roka za projekte in plačila do 30. junija 2009 je komisarka Hübner povedala: „Ves naš trud je usmerjen v zagotavljanje učinkovite porabe vsakega eura iz strukturnih skladov. Kohezijsko politiko prilagajamo novim gospodarskim razmeram, državam članicam pa želimo omogočiti, da bi naložbe EU izkoristile kot pomoč pri reševanju iz krize.“ Podaljšan rok za štiri strukturne sklade Po pozivu Komisije so države članice zahtevale podaljšanje obdobja upravičenosti za financiranje za 385 od 555 programov kohezijske politike iz obdobja 2000–2006, v katerem skladi niso bili v celoti izkoriščeni. Podaljšano obdobje upravičenosti se nanaša na štiri strukturne sklade, in sicer Evropski sklad za regionalni razvoj (ESRR), Evropski socialni sklad (ESS), Evropski kmetijski usmerjevalni in jamstveni sklad (EKUJS) in Finančni instrument za usmerjanje ribištva (FIUR). Ta prožnost bo državam članicam in regijam omogočila, da izvedejo in zaključijo več projektov. Komisija jih spodbuja, da se osredotočijo na sektorje in ukrepe z „visokim izkupičkom“, kot so naložbe v energetsko učinkovitost za ustvarjanje okolju prijaznih delovnih mest in varčevanje z energijo ter podpiranje čiste tehnologije za spodbujanje dejavnosti, kot sta gradbeništvo in avtomobilska industrija. Petkrat večja prožnost Komisija je prav tako sprejela ukrep, s katerim državam članicam in regijam omogoča več prožnosti pri dodeljevanju sredstev za različne prednostne naloge. Do zdaj so organi za upravljanje imeli 2-odstotno stopnjo prožnosti, če so hoteli prenašati sredstva med tako imenovanimi „prednostnimi osmi“, ki opredeljujejo strateška področja porabe vsakega operativnega programa kohezijske politike. „Sedanje gospodarske razmere se močno razlikujejo od leta 2000, ko je bil sklenjen dogovor o prednostnih nalogah. Zaradi izjemnih okoliščin v državah članicah se je Komisija odločila za petkratno povečanje stopnje prožnosti med prednostnimi nalogami, in sicer z 2 % na 10 %. Tako bodo države članice lahko uporabile preostanek sredstev na tistih področjih, na katerih bo učinek največji,“ je pojasnila komisarka Hübner. Opomba za urednike Komisija preučuje vse možnosti za povečevanje in pospeševanje naložb Skupnosti ter lajšanje finančnih prenosov državam članicam in posledično končnim upravičencem strukturnih skladov. V okviru teh prizadevanj so bili sprejeti ali so v postopku sprejetja številni zakonodajni predlogi in nezakonodajni ukrepi v zvezi s preteklimi in sedanjimi (2007–2013) programskimi obdobji (glej MEMO/08/740). Skupno financiranje za države članice v proračunskem obdobju 2000–2006 je znašalo 257 milijard EUR. Do zdaj je bilo izplačanih 225 milijard EUR, kar znaša 87,5 %. Države članice lahko zdaj izvedejo plačila za to obdobje do 30. junija 2009. Rok za plačila Kohezijskega sklada za obdobje 2000–2006 je v večini primerov konec leta 2010. http://ec.europa.eu/regional_policy/funds/recovery/