IP/09/665 Βρυξέλλες, 29 Απριλίου 2009Ο εκσυγχρονισμός της κοινοτικής χρηματοδότησης της έρευνας στο σωστό δρόμοΣήμερα, η Ευρωπαϊκή Επιτροπή παρουσίασε έκθεση προόδου, η οποία καλύπτει τα πρώτα δύο έτη εφαρμογής του 7ου κοινοτικού προγράμματος πλαισίου για έρευνα και ανάπτυξη (ΠΠ7 για Ε&Α) που θα διαρκέσει έως το 2013. Το ΠΠ7, το μεγαλύτερο μέχρι σήμερα πρόγραμμα κοινοτικής χρηματοδότησης της Ε&Α, με προϋπολογισμό 54 δισ. ευρώ για μια επταετία, αποδεικνύεται απολύτως κατάλληλο για την κάλυψη των οικονομικών και κοινωνικών αναγκών της ΕΕ. Η δομή του και τα νέα μέσα βοηθούν την ΕΕ να ανταποκριθεί στις προκλήσεις που αντιμετωπίζει. Τομείς προτεραιότητας, όπως το περιβάλλον, η ενέργεια ή οι νανοτεχνολογίες, συμβάλλουν στην οικοδόμηση μιας βιώσιμης οικονομίας χαμηλών εκπομπών διοξειδίου του άνθρακα, ενώ οι τεχνολογικές πλατφόρμες βιομηχανικής κατεύθυνσης βοηθούν στον προσδιορισμό θεμάτων τα οποία καλύπτουν τις μακροπρόθεσμες ανάγκες της βιομηχανίας· Το Ευρωπαϊκό Συμβούλιο Έρευνας στηρίζει τους καλύτερους ερευνητές μας, ώστε να ανταγωνίζονται σε παγκόσμιο επίπεδο στο πεδίο της επιστημονικής αριστείας. Οι Κοινές Τεχνολογικές Πρωτοβουλίες ενσωματώνουν νέες συμπράξεις δημοσίου-ιδιωτικού τομέα σε άνευ προηγουμένου τεχνολογική και οικονομική κλίμακα. Το ΠΠ7 προσφέρει ένα ισχυρό πλεονέκτημα στην ΕΕ, όσον αφορά την αντιμετώπιση της τρέχουσας κρίσης, με τον προϋπολογισμό του που αυξάνεται κάθε έτος κατά 13% έως το 2013. Η έκθεση υπογραμμίζει τις προκλήσεις που απομένουν για το ΠΠ7, όπως η κινητοποίηση των νέων κρατών μελών, η συμμετοχή των μικρών και μεσαίων επιχειρήσεων (ΜΜΕ) και η διοικητική απλούστευση. Ο Ευρωπαίος Επίτροπος για την επιστήμη και την έρευνα, κ. Janez Potočnik, δήλωσε: «Η οικονομική κρίση αποτελεί μια καλή ευκαιρία για έλεγχο των προγραμμάτων μας σε πραγματικές συνθήκες. Με χαρά διαπιστώνω ότι το ΠΠ7 επιτυγχάνει στη δοκιμασία: διοχετεύει «ζεστό χρήμα» για τη στήριξη της έρευνας, διπλασιάζοντας σχεδόν τον ετήσιο προϋπολογισμό μεταξύ 2007 και 2013, και ενεργεί ως κίνητρο για τα κράτη μέλη και τη βιομηχανία να πράξουν το ίδιο. Το ΠΠ7 αποτελεί ένα από τα βασικά μέσα που διαθέτει η ΕΕ για να προετοιμασθεί να ανακάμψει από την κρίση και να εξέλθει από αυτή πιο πράσινη και πιο ευφυής.» Απεριόριστη ζήτηση για κοινοτική χρηματοδότηση και επιτυχής εγκαινίαση των νέων μέσων Ε&Α Κατά την πρώτη διετία του ΠΠ7, οπότε περίπου 25.000 προτάσεις έφτασαν στο τελικό στάδιο αξιολόγησης, επιλέχθηκαν 5.500 για επιχορηγήσεις συνολικού ύψους περίπου 10 δισ. ευρώ. Η ζήτηση ήταν υψηλή για το νέο Ευρωπαϊκό Συμβούλιο Έρευνας, το οποίο έλαβε περίπου 11.000 προτάσεις για τις πρώτες προσκλήσεις υποβολής προτάσεων που δημοσίευσε. Άνω των 600 υποτροφιών χορηγήθηκαν στους κορυφαίους ερευνητές της ΕΕ. Ως ανταπόκριση στις ανάγκες της βιομηχανίας για στρατηγική τεχνολογική ανάπτυξη, εγκαινιάστηκαν 5 συμπράξεις δημοσίου-ιδιωτικού τομέα. Η νέα χρηματοδοτική διευκόλυνση καταμερισμού του κινδύνου (RSFF), της οποίας η διαχείριση γίνεται από κοινού με την ΕΤΕΠ, ενέκρινε δάνεια ύψους 2 δισ. ευρώ για τη στήριξη έργων Ε&Α υψηλού κινδύνου. Υλοποίηση του Ευρωπαϊκού Χώρου Έρευνας Ο γενικότερος στόχος του ΠΠ7 είναι η οικοδόμηση της ενιαίας αγοράς για την έρευνα και η στήριξη της ανοικτής καινοτομίας. Το ΠΠ7 στηρίζει την υπερεθνική συνεργασία, προωθεί την «κυκλοφορία εγκεφάλων» μέσω των υποτροφιών κινητικότητας και βελτιώνει τις ικανότητες της ΕΕ για έρευνα και καινοτομία, στηρίζοντας τις ερευνητικές υποδομές. Το πρόγραμμα για τη στήριξη της συνεργατικής έρευνας προσείλκυσε άνω του ενός τρίτου (36,7%) του συνόλου των προτάσεων που υποβλήθηκαν, ακολουθούμενο από τον μηχανισμό κινητικότητας των ερευνητών (23,5%). Τόνωση της αειφόρου ανάπτυξης και της οικονομίας Κατά την πρώτη διετία, το 44% του προϋπολογισμού για τη συνεργατική έρευνα διατέθηκε για διεπιστημονική έρευνα σε τομείς όπως περιβάλλον, ενέργεια, γεωργία, μεταφορές, νανοτεχνολογίες, ΤΠΕ, στηρίζοντας την ανανεωμένη στρατηγική της ΕΕ για την αειφόρο ανάπτυξη. Το ΠΠ7, ως μέρος του σχεδίου οικονομικής ανάκαμψης της ΕΕ, θα στηρίξει την οικολογική στροφή των κοινοτικών κλάδων του αυτοκινήτου, της μεταποίησης και των κατασκευών, μέσω τριών συμπράξεων δημοσίου-ιδιωτικού τομέα στον τομέα της Ε&Α. Άνοιγμα της κοινοτικής έρευνας στον κόσμο Η ενίσχυση και διεύρυνση της στρατηγικής διεθνούς συνεργασίας ανήκει στις προτεραιότητες του ΠΠ7. Για παράδειγμα, νέες χώρες συνδέθηκαν με το ΠΠ7, με αποτέλεσμα ο συνολικός αριθμός τους να ανέλθει σε 12, υπογράφτηκε ειδική εταιρική σχέση ΕΕ-Αφρικής για την επιστήμη, την κοινωνία της πληροφορίας και το διάστημα και προωθήθηκε η διεθνής επιστημονική συνεργασία με την έναρξη του έργου για τον Διεθνή Θερμοπυρηνικό Πειραματικό Αντιδραστήρα (ITER).Μείωση της γραφειοκρατίας Το ΠΠ7 σημείωσε πρόοδο ως προς τη μείωση της γραφειοκρατίας, ιδίως μέσω ενός νέου ταμείου εγγυήσεων και της ενιαίας υπηρεσίας καταχώρισης. Ιδρύθηκαν δύο νέοι εκτελεστικοί οργανισμοί, οι οποίοι θα ειδικευθούν στην αποτελεσματική υλοποίηση των ερευνητικών προγραμμάτων της ΕΕ: ο Εκτελεστικός Οργανισμός Έρευνας (ΕΟΕ) και το Ευρωπαϊκό Συμβούλιο Έρευνας (ΕΣΕ). Βελτιώθηκαν και απλουστεύθηκαν οι ελεγκτικές διαδικασίες. Μελλοντικές Κατευθύνσεις Χρειάζεται να δοθεί περαιτέρω προσοχή σε ορισμένα ζητήματα, όπως η σχετικά χαμηλή συμμετοχή των ΜΜΕ. Υπάρχει περιθώριο βελτίωσης για την επιτυχή συμμετοχή ερευνητών από τα νέα κράτη μέλη. Για να σημειωθεί πρόοδος στην απλούστευση και την αποτελεσματική λειτουργία των νέων μέσων ενδέχεται να απαιτηθεί η αλλαγή των βασικών κανόνων. Για την περαιτέρω βελτίωση του ΠΠ7, η Επιτροπή θα ζητήσει τις συμβουλές μιας ομάδας ανεξάρτητων εμπειρογνωμόνων, η οποία θα αναλάβει την ενδιάμεση αξιολόγηση του ΠΠ7, το αργότερο το φθινόπωρο του 2010. Η Επιτροπή σήμερα ενέκρινε επίσης την απάντηση στην εκ των υστέρων αξιολόγηση του ΠΠ6, η οποία προσφέρει επιπλέον στοιχεία για την ενδιάμεση αξιολόγηση. Σύνδεσμος που οδηγεί στο πλήρες κείμενο της ανακοίνωσης και στην έκθεση αξιολόγησης του ΠΠ6: http://ec.europa.eu/research/index.cfm?pg=reports Βλ. επίσης MEMO/09/209 (Ερωτήσεις και απαντήσεις)