IP/09/131 Βρυξέλλες, 28 Ιανουαρίου 2009Βελτίωση της νομοθεσίας — μια ευρωπαϊκή επιτυχίαΗ στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση, την οποία παρουσίασε σήμερα η Ευρωπαϊκή Επιτροπή, αποδεικνύει ότι η βελτίωση της νομοθεσίας αποτελεί βασική συνιστώσα των προσπαθειών που καταβάλλει η Ευρώπη για την αντιμετώπιση της οικονομικής και χρηματοπιστωτικής κρίσης. Από την επισκόπηση προκύπτει ότι οι πολίτες και οι επιχειρήσεις, ιδίως οι μικρομεσαίες (ΜΜΕ), επωφελούνται ήδη από μέτρα απλούστευσης και μείωσης των διοικητικών εξόδων. Χάρη στα μέτρα ριζικής απλούστευσης περίπου 1.300 πράξεις, που αντιπροσωπεύουν σχεδόν το 10% του κεκτημένου ή 7.800 σελίδες της Επίσημης Εφημερίδας, έχει έως τώρα προταθεί να καταργηθούν. Τα μέτρα μείωσης του διοικητικού φόρτου που έχουν ήδη παρουσιαστεί ή προβλέπονται θα αποδώσουν οικονομίες άνω των 30 δισεκατομμυρίων ευρώ. Μόνο η σημερινή πρόταση σχετικά με τον ΦΠΑ θα αποφέρει οικονομίες 18 δισεκατομμυρίων ευρώ. Οι πρωτοβουλίες που έχει αναλάβει η Επιτροπή για τη μείωση του διοικητικού φόρτου ενέπνευσαν πολλά κράτη μέλη, 21 από τα οποία έχουν ήδη εκπονήσει φιλόδοξα εθνικά προγράμματα μείωσης του διοικητικού φόρτου. Τέλος, η Επιτροπή θα εξακολουθήσει να βελτιώνει την ποιότητα όλων των νέων νομοθετικών πράξεων που παράγει, αναβαθμίζοντας ακόμη περισσότερο την ποιότητα των αξιολογήσεων αντικτύπου που διενεργεί. Για το σκοπό αυτό θα ενισχύσει τον έλεγχο σχετικά με την τήρηση της αρχής της επικουρικότητας, θα βελτιώσει τις διαβουλεύσεις με τους παράγοντες του κάθε τομέα και θα αξιολογεί ενδελεχέστερα τον αντίκτυπο που έχει κάθε πρόταση, για παράδειγμα, στις μικρομεσαίες επιχειρήσεις, στο διοικητικό φόρτο, στα θεμελιώδη δικαιώματα, στους καταναλωτές και στις περιφέρειες.Ο πρόεδρος της Ευρωπαϊκής Επιτροπής, κ. José Manuel Barroso, δήλωσε σχετικά: «Η μείωση του διοικητικού φόρτου, την οποία προτείνει η Επιτροπή, αποτελεί θεμελιώδη συνιστώσα της πρωτοβουλίας για την ανάκαμψη της ευρωπαϊκής οικονομίας. Οι καιροί αλλάζουν. Η νομοθεσία πρέπει να είναι δυναμική και όχι στατική. Πρέπει να προσαρμόζεται στις νέες καταστάσεις και τις νέες ανάγκες. Ενισχύοντας τις διαβουλεύσεις με τους παράγοντες κάθε τομέα, βελτιώνοντας τις αξιολογήσεις αντίκτυπου και μειώνοντας τις διοικητικές επιβαρύνσεις μπορούμε να κάνουμε την ευρωπαϊκή νομοθεσία ακόμη πιο αποτελεσματική και φιλική για τους χρήστες της. Η Επιτροπή κινητοποιείται. Ελπίζω ότι τους επόμενους μήνες τα κράτη μέλη και το Ευρωπαϊκό Κοινοβούλιο θα δώσουν νέα ώθηση στις προσπάθειές μας και θα διαδραματίσουν κι εκείνα το ρόλο τους». Από την πλευρά του ο αντιπρόεδρος κ. Günter Verheugen δήλωσε: «Η στρατηγική για τη βελτίωση της νομοθεσίας, τέσσερα χρόνια μετά την έναρξη της εφαρμογής της, έχει στεφθεί από επιτυχία. Έχουμε ήδη επιτύχει εντυπωσιακά αποτελέσματα και επιθυμούμε να κάνουμε ακόμη περισσότερα πράγματα έως το τέλος του τρέχοντος έτους. Η βελτίωση της νομοθεσίας — έκδοση νομοθετικής πράξης, όταν είναι απαραίτητο, αλλά διατήρηση του φόρτου για τις επιχειρήσεις και τους πολίτες στο χαμηλότερο δυνατό επίπεδο —– πρέπει να παραμείνει θεμελιώδης συνιστώσα της απάντησής μας στις σημερινές οικονομικές δυσκολίες». Συνέχιση της ριζικής απλούστευσης του κοινοτικού δικαίου το 2008 Η Επιτροπή, απλουστεύοντας και κωδικοποιώντας τη νομοθεσία, ανέλαβε πρωτοβουλίες που, εφόσον εγκριθούν όλες από το Συμβούλιο και το Κοινοβούλιο, θα μειώσουν το κοινοτικό κεκτημένο κατά περίπου 10% —σχεδόν 1.300 νομοθετικές πράξεις και 7.800 σελίδες της Επίσημης Εφημερίδας. Ωστόσο, υπάρχουν περιθώρια για ακόμη μεγαλύτερη απλούστευση και η Επιτροπή θα προτείνει 33 νέες πρωτοβουλίες το 2009. Έπειτα από λεπτομερή ανάλυση της κοινοτικής νομοθεσίας θα μπορούσαν να προστεθούν στις μελλοντικές δραστηριότητες απλούστευσης ακόμη 81 ενέργειες. Έτσι, η επόμενη Επιτροπή αναμένεται ότι θα μπορέσει να συμπληρώσει τις προσπάθειες απλούστευσης. Για περισσότερες πληροφορίες βλ. MEMO/09/31 Ταχύρρυθμη μείωση του διοικητικού φόρτου Από τότε που η Ευρωπαϊκή Επιτροπή υπέβαλε την πρότασή της για μείωση του διοικητικού φόρτου που επιβάλλεται στις επιχειρήσεις της ΕΕ κατά 25% έως το 2012 και για δραστήρια συμμετοχή των κρατών μελών στην προσπάθεια αυτή, ο αριθμός των κρατών μελών που έθεσαν παρόμοιους εθνικούς στόχους μείωσης αυξήθηκε σημαντικά από 7 (2006), σε 14 (2007) και 21 (2008). Το 2007 και το 2008 η Επιτροπή πρότεινε 21 ενέργειες ταχείας υλοποίησης, οι οποίες υπολογίζεται ότι θα αποφέρουν οικονομίες άνω των 2,3 δισεκατομμυρίων ευρώ για τις επιχειρήσεις της ΕΕ. Επιπλέον, τέθηκαν τα θεμέλια για την υποβολή προτάσεων της Επιτροπής που θα έχουν ως αποτέλεσμα μειώσεις κόστους μεγάλης κλίμακας. Σήμερα η Επιτροπή ενέκρινε πρόταση για φιλόδοξη αναθεώρηση της οδηγίας ΦΠΑ, έτσι ώστε να εξαλειφθούν τα εμπόδια που δυσχεραίνουν την ηλεκτρονική τιμολόγηση. Οι οικονομίες που θα μπορούσαν να πραγματοποιηθούν σε ετήσια βάση υπολογίζονται μεσοπρόθεσμα σε 18 δισεκατομμύρια ευρώ. Στον τομέα του εταιρικού δικαίου η Επιτροπή προτίθεται να προτείνει τη δυνατότητα των κρατών μελών να εξαιρούν τις πολύ μικρές επιχειρήσεις από το πεδίο εφαρμογής των λογιστικών οδηγιών της ΕΕ, γεγονός που θα μπορούσε να αποφέρει πρόσθετες οικονομίες της τάξης των 7 δισεκατομμυρίων ευρώ. Η αρχή «προτεραιότητα στις μικρές επιχειρήσεις» εφαρμόζεται γενικευμένα στις οδηγίες αυτές, έτσι ώστε το σύστημα να ανταποκρίνεται στις ειδικές ανάγκες των ΜΜΕ. Για περισσότερες πληροφορίες βλ. MEMO/09/30 Περισσότερες πληροφορίες (Γενική Γραμματεία) Περισσότερες πληροφορίες (ΓΔ Επιχειρήσεις)Για περισσότερες πληροφορίες σχετικά με την ηλεκτρονική τιμολόγηση, βλ. IP/09/132