IP/09/593 Bruxelles, den 20. april 2009Platform til dialog: et europæisk integrationsforum og et interaktivt europæisk integrationswebsted: to nye redskaber for at få integrationen til at lykkesI dag lancerede Kommissionen to nye redskaber til integration af tredjelandsstatsborgere, der bor i EU: et europæisk integrationsforum, der er organiseret i samarbejde med Det Europæiske Økonomiske og Sociale Udvalg, hvor EU-institutionerne, de berørte parter og organisationer i civilsamfundet får mulighed for at udveksle synspunkter om integrationsspørgsmål, og et europæisk integrationswebsted, som snart vil blive til "Integration at your fingertips" (oplysninger om integration lige ved hånden), der skal være med til at tilvejebringe oplysninger af høj kvalitet fra hele Europa og skabe et online-fællesskab for personer, der er beskæftiget med integrationsspørgsmål. Næstformand Jacques Barrot, der har ansvar for retfærdighed, frihed og sikkerhed, udtalte, at han finder det afgørende for, om integrationspolitikkerne lykkes, at vi stikker hovederne sammen, og han var derfor meget tilfreds med i anledning af åbningsmødet i det europæiske integrationsforum og lanceringen af det europæiske integrationswebsted at samle alle berørte parter og organisationer, der er aktive på integrationsområdet. Han fortsatte med at sige, at integrationsforummet er en "fysisk platform" til dialog om de nuværende udfordringer og fremtidige prioriteringer i forbindelse med integrationspolitikkerne, mens webstedet er en "virtuel platform", et online-værktøjssæt for alle, der arbejder med indvandrere. Han tilføjede, at det er et ægte interaktivt instrument, ved hjælp af hvilket det er muligt at udveksle oplysninger om god praksis, finde finansieringsmuligheder og søge efter projektpartnere. Webstedet vil kunne bidrage til at skabe et nyt online-fællesskab for alle, der er aktive på integrationsområdet. Mario Sepi, der er formand for Det Europæiske Økonomiske og Sociale Udvalg, sagde, at integrationsprocessen har været lang og undertiden præget af forsinkelser, tøven og vetoer, men den har også betydet, at vi er kommet et væsentligt skridt videre. Han fortsatte med at sige, at det er en tovejsproces, der er baseret på indvandrernes og deres værtssamfunds rettigheder og ansvar, og at det er grunden til, at vi fortsat har skubbet på for at få en politik, hvor alle berørte parter inddrages, ikke mindst efter at den igangværende dialog med civilsamfundet har gjort det klart, at forventningerne i den forbindelse er meget store. Han sluttede af med at sige, at det ikke var tilfældigt, at alle Det Europæiske Økonomiske og Sociale Udvalgs udtalelser altid har været fri for alle ubehagelige antydninger af fremmedhad, og at "Et program for Europa: civilsamfundets forslag" er et tydeligt bevis herpå. Det europæiske integrationsforum - en platform til dialog om integration Det europæiske integrationsforum vil give repræsentanter for organisationer i civilsamfundet lejlighed til at udtrykke deres synspunkter vedrørende integrationsspørgsmål, navnlig i forbindelse med "EU's dagsorden for integration". Samtidig vil integrationsforummet gøre det muligt for EU-institutionerne at spille en proaktiv rolle på dette område. Integrationsforummet giver som en ny platform til dialog om integration, der er organiseret i samarbejde med Det Europæiske Økonomiske og Sociale Udvalg, en vigtig mulighed for sammen med repræsentanter for EU-institutionerne at drøfte de nuværende udfordringer og de fremtidige prioriteringer. På dagens åbningsmøde vil der blive taget fat på integrationsforummets rolle og metoder til at bidrage til at udvikle EU's fremtidige dagsorden for integration samt relevante aktuelle spørgsmål såsom følgerne af den nuværende økonomiske krise for integrationen af indvandrere. Integrationsforummet vil have deltagelse af organisationer i civilsamfundet, der beskæftiger sig med integration på europæisk plan, herunder arbejdsmarkedets parter, samt EU-institutionerne. Derudover vil der være deltagelse af nationale platforme vedrørende integration samt repræsentanter for nettet af nationale kontaktpunkter vedrørende integration. Det europæiske integrationswebsted - oplysninger om integration lige ved hånden Integrationsforummet udgør desuden en lejlighed til officielt at lancere det europæiske integrationswebsted (www.integration.eu). Det europæiske integrationswebsted har til formål at fremme integrationspolitikker og -praksis gennem udveksling af oplysninger om vellykkede strategier og støtte til samarbejdet mellem de berørte parter og organisationer i civilsamfundet i hele EU. Det er åbent for alle og gør det muligt for personer, der går ind på webstedet, at udveksle oplysninger om god praksis, at finde finansieringsmuligheder og søge efter projektpartnere, at holde sig ajour med den seneste udvikling på EU-plan og på nationalt og lokalt plan samt bevare kontakten til medlemmer af EU's integrationsfællesskab. Det europæiske integrationswebsted, der kommer til at fungere som en bro mellem personer, der er beskæftiget med integrationsspørgsmål, vil snart blive til "Integration at your fingertips" (oplysninger om integration lige ved hånden), som vil være med til at tilvejebringe oplysninger af høj kvalitet fra hele Europa og fremme fællesskabet af personer, der er beskæftiget med integrationsspørgsmål. Webstedet (www.integration.eu) indeholder følgende:en samling af innovativ "bedste praksis" vedrørende integration, der præsenteres på en klar og sammenlignelig måde fællesskabsredskaber såsom "redskabet til at finde en projektpartner", der understøtter oprettelsen af netværker og udviklingen af fælles projekter oplysninger om finansieringsmuligheder et omfattende dokumentationsbibliotek med rapporter, strategidokumenter, lovgivning og konsekvensanalyser diskussionsfora informationsblade om de enkelte lande med de seneste oplysninger om lovgivning og strategiske programmer en samling links til eksterne websteder regelmæssigt ajourførte nyheder og oplysninger om