IP/09/642 Brusel 27. apríla 2009Barcova správa: komisárka Danuta Hübnerová a Fabrizio Barca predstavia návrhy reforiem politiky súdržnosti EÚDanuta Hübnerová, komisárka EÚ pre regionálnu politiku, a Fabrizio Barca, generálny riaditeľ na ministerstve financií a hospodárstva Talianska, dnes zverejnia závery tzv. „Barcovej správy“ – programu reforiem politiky súdržnosti. Správa, ktorá bola vypracovaná na žiadosť komisárky, vysvetľuje princíp európskej politiky súdržnosti a ponúka odporúčania na jej komplexnú reformu založené na desiatich „pilieroch“. Komisia prípravu návrhov doktora Barcu nijako neovplyvňovala; vznikali na podnet odborníkov z akademickej obce a zástupcov členských štátov, ktorí v priebehu roku 2008 absolvovali niekoľko spoločných stretnutí. Správa je súčasťou procesu dôsledného zamyslenia sa nad budúcnosťou politiky po roku 2013, ktorý v roku 2007 odštartovala 4. správa o hospodárskej a sociálnej kohézii. Komisárka Hübnerová v tejto súvislosti uviedla: „Barcova správa potvrdzuje, že politika súdržnosti je nosným pilierom európskeho procesu integrácie. Priznáva skutočnosť, že všetky regióny by mali byť schopné realizovať svoj potenciál hospodárskeho rozvoja a že všetci občania, bez ohľadu na to, kde žijú, by mali z tejto politiky profitovať. Správa tiež potvrdzuje, že všetky reformy prijaté za posledné roky sú opodstatnené. Zároveň otvára nové, odvážne možnosti, ktoré rozšíria náš pohľad na modernizáciu tejto politiky.“ Fabrizio Barca zdôrazňuje: „Z preskúmania faktov a teórie pri tvorbe tejto správy vyplýva, že únia potrebuje politiku hospodárskeho a sociálneho rozvoja šitú na mieru osobitných potrieb veľmi odlišných regiónov. Politiku, ktorá vie ponúknuť lepšie príležitosti a zvládnuť výzvy, ktoré pre občanov EÚ prinášajú zjednotené trhy. Reformovaná politika súdržnosti je takou politikou preto, že má vyspelé metodológie a je výrazne zameraná na výsledky a modernú správu na viacerých úrovniach." Odporúčania správy v súvislosti s reformou sú založené na desiatich „pilieroch": 1: Koncentrácia na kľúčové priorityPodľa doktora Barcu by mala EÚ približne 65 % svojich finančných príspevkov zamerať na tri zo štyroch kľúčových priorít, pričom spoluúčasť členských štátov a regiónov by sa mala líšiť v závislosti od potrieb a stratégií. Kritériá rozdeľovania finančných príspevkov by sa v podstate nemali meniť (t. j. mali by odrážať výšku HDP na jedného obyvateľa). Jedna prípadne dve kľúčové priority by mali byť zamerané na sociálne začlenenie, aby bolo možné vyvinúť tzv. „teritoriálny sociálny program“. 2: Nový strategický rámec Je potrebné zintenzívniť strategický dialóg medzi Komisiou a členskými štátmi (prípadne regiónmi) a založiť ho na Európskom rámci stratégie rozvoja, v ktorom sú stanovené jasné princípy, indikátory a ciele posudzovania výsledkov. 3: Nový zmluvný vzťah, implementácia a podávanie správ Komisia a členské štáty by mali pripraviť novú formu zmluvy (Národná zmluva o stratégii rozvoja) zameranú na výsledky a overiteľné záväzky. 4: Zosilnená správa v oblasti kľúčových priorít Komisia by mala vypracovať súbor „podmienok“ určený vnútroštátnym inštitúciám, ktorý by bol predpokladom rozdelenia finančných príspevkov pre špecifické priority, a posudzovať pokrok pri plnení cieľov. 5: Podpora doplnkových, inovatívnych a flexibilných výdavkov Komisia by mala posilniť zásadu „doplnkového charakteru pomoci“, ktorá vytvorením priameho prepojenia s Paktom stability a rastu zaručí, že členské štáty nebudú nahrádzať vnútroštátne výdavky výdavkami z EÚ. Snaha zabezpečiť inovatívnosť a pridanú hodnotu opatrení si vyžiada zmluvný záväzok. 6: Podpora experimentovania a mobilizácia lokálnych hráčov Komisia a členské štáty by mali podporovať experimentovanie a vytvoriť lepšiu rovnováhu medzi tvorbou stimulov pre lokálnu účasť na politikách a prevenciou „zneužitia“ politiky záujmovými skupinami. 7: Podpora procesu vzdelávania: krok na ceste k prezieravému hodnoteniu vplyvu Lepšie vypracovanie a lepšia implementácia metód odhadu výsledkov, ku ktorým by sa dospelo, keby nedošlo k intervencii, by umožnili lepšie pochopiť čo kde funguje a mali by disciplinárny účinok pri navrhovaní činností. 8: Zosilnená úloha Komisie ako „kompetenčného centra” V snahe zvládnuť rozšírenú úlohu a diskrétnosť Komisie v rámci politiky je potrebné zabezpečiť v Komisii užšie špecializovanú odbornosť a zlepšiť koordináciu medzi generálnymi riaditeľstvami. To si vyžiada organizačné zmeny a značné investície do ľudských zdrojov. 9: Zabezpečenie finančného manažmentu a kontrolyDosiahnuť vyššiu efektivitu spravovania štrukturálnych fondov pokračovaním v prebiehajúcom zjednodušovaní programu a zvážením iných možností znižovania nákladov a záťaže pre Komisiu, členské štáty a príjemcov. 10: Posilnenie systému kontroly a rovnováhy na vysokej politickej úrovni Posilniť systém kontroly a rovnováhy medzi Komisiou, Európskym parlamentom a Radou vytvorením formálnej Rady pre politiku súdržnosti. Podporovať prebiehajúci dialóg o obsahu, výsledkoch a vplyvoch politiky súdržnosti. Úplné znenie správy a všetky relevantné dokumenty nájdete na: http://ec.europa.eu/regional_policy/policy/future/barca_en.htm