IP/09/696 Brüsszel, 2009. május 4.Az internet irányítása: Reding biztos az ICANN teljes privatizálására és teljes körű elszámoltathatóságának megvalósítására szólít fel október 1-től kezdődőenViviane Reding, az információs társadalomért és a médiaügyekért felelős biztos a honlapján ma reggel közzétett videoüzenetében az internet irányítására vonatkozóan az átláthatóság és az elszámoltathatóság javítására szólított fel a 2009 októberét követő időszakban. Az internet irányításával kapcsolatos kulcsfontosságú döntéseket, mint pl. a felsőszintű doménnevek és az internet elsődleges névnyilvántartásának kezelését az Internet Corporation for Assigned Names and Numbers (ICANN) nevű, Kaliforniában bejegyzett nonprofit magánszervezet végzi. Eddig az ICANN az Amerikai Egyesült Államok Kereskedelmi Minisztériumával kötött megállapodás alapján végezte tevékenységét. Ez a megállapodás azonban idén szeptember 30-án lejár. Reding biztos a mai napon egy új irányítási modellt vázolt fel az ezt követő időszakra. Ez a modell a teljes mértékben privatizált és elszámoltatható ICANN-ból, egy független bírósági szervből, és a „G12-ek az internet irányításáért” elnevezésű multilaterális kormányzati fórumból áll, mely utóbbi szervezet az internet irányításával kapcsolatos politikai és biztonsági kérdéseket tárgyalná.„Bízom benne hogy Obama elnök elég bátor és bölcs, valamint megfelelő módon tiszteletben tartja az internet globális jellegét ahhoz, hogy szeptemberben hozzájáruljon az internet irányításának új, jobb elszámoltathatóságot, nagyobb átláthatóságot, demokratikusabb jelleget és multilaterális formát nyújtó átalakításához – jelentette ki Viviane Reding biztos reggeli internetes videoüzenetében. – „Most kell cselekednünk. Európa kész támogatni Obama elnök erőfeszítéseit.” Reding biztos hangsúlyozta, hogy „idén szeptember 30-án érkezik el az igazság pillanata, amikor az ICANN és az USA kormánya közötti jelenlegi megállapodás lejár. Ez megnyitja a lehetőséget az ICANN teljes privatizációja előtt, és felveti azt a kérdést is, hogy október 1-től kinek tartozik felelősséggel az ICANN.” Az ICANN foglalkozik az internet irányításával kapcsolatos legérzékenyebb kérdésekkel, mint például a felsőszintű doménnevek kezelése és az internet címzési rendszerének működtetése, amely számítógépek millióinak csatlakozását biztosítja. Az ICANN-t 1998-ban hozták létre Kaliforniában, az Egyesült Államok kormányával kötött megállapodás alapján. „Az ICANN-nak elszámoltathatónak kell lennie” – tette hozzá Reding. "A Clinton-adminisztráció helyesen döntött, hogy az internet doménnév kezelési és címzési rendszerét fokozatosan privatizálni kell Hosszú távon nem tartható, hogy egyetlen ország kormányzata felügyel olyan internetfunkciókat, amelyeket világszerte több százmillió ember használ.” Reding EU biztos felvázolta az internet irányításának új modelljét is a szeptember 30. utáni időszakra vonatkozóan. Ez különösen a következőket tartalmazza:Teljes mértékben privatizált és független, a különösen a pénzügyi átláthatósággal és nemzetközi elszámoltathatósággal kapcsolatos legjobb vállalatirányítási előírásokat teljesítő ICANN, amellyel szemben hatékony jogi felülvizsgálat érvényesíthető. Multilaterális fórum a kormányzatok számára az internetirányítás általános politikai kérdéseinek megvitatására, mint pl. a kormányzati képviselők évente legalább két alkalommal ülésező „G12-ek az internet irányításáért” elnevezésű informális csoportja, amely többségi alapon adott esetben ajánlásokat tehet az ICANN számára. Ez a csoport gyorsan reagálna az internet stabilitását, biztonságát és nyitottságát érintő fenyegetésekre. A földrajzi egyensúly érdekében a „G12-ek az internet irányításáért” csoportba két-két képviselőt delegálna Észak-Amerika, Dél-Amerika, Európa és Afrika, három képviselőt Ázsia és Ausztrália, valamint az ICANN elnöke szavazásra nem jogosult tagként venne részt. Az e területen jogkörrel rendelkező nemzetközi szervezetek megfigyelői státuszt kapnának.Az Európai Bizottság május 6-án Brüsszelben tartja első nyilvános meghallgatását annak érdekében, hogy Európa internetes közössége hangot adhasson az internet jövőbeni irányításával kapcsolatos elvárásainak. Háttér Az Európai Unió évek óta fontos szerepet tölt be az internet irányításáról folytatott nemzetközi tárgyalásokban. Az Európai Bizottság már több alkalommal is kifejezte igényét arra vonatkozóan, hogy az internettel kapcsolatos mindennapi ügyek kezelésébe történő kormányzati beavatkozás elkerülése érdekében az internet irányítását teljes egészében a magánszférára bízzák (lásd IP/06/1297), és támogatja az internet irányításával és fejlődésével kapcsolatos nyitott, több érintett fél részvételével zajló politikai párbeszédet (IP/06/1491). Az Európai Bizottság az Internet Corporation for Assigned Names and Numbers (ICANN) kormányzati tanácsadó bizottságának munkájában is részt vesz, amelynek fő célja az ICANN tájékoztatása a koordinációs tevékenységeivel kapcsolatos közpolitikai szempontokról. Reding biztos videoüzenete a következő címen tekinthető meg: http://ec.europa.eu/commission_barroso/reding/video/index_en.htmAz Európai Bizottság által szervezett, az internet irányításával kapcsolatos május 6-i brüsszeli nyilvános meghallgatással kapcsolatos további információk a következő címen lesznek elérhetők: http://ec.europa.eu/information_society/policy/internet_gov/index_en.htm