IP/09/659 Brüssel, 29. aprill 2009Riigiabi: komisjon võtab vastu lihtsustamispaketi, et kiirendada riigiabiotsuste tegemistKomisjon on võtnud vastu riigiabi lihtsustamispaketi, mis sisaldab parimate tavade juhendit ja teatist lihtsustatud korra kohta. Mõlema dokumendi eesmärk on suurendada tõhusust, läbipaistvust ja prognoositavust riigiabimenetluse kõigis etappides, edendades seejuures komisjoni ja liikmesriikide vahelist vabatahtlikku koostööd. Mõlemas tekstis soovitatakse liikmesriikidel enne abimeetmest teatamist tihendada kontakte komisjoniga, et vältida võimalikke raskusi menetluse varases etapis ning kaasata nii keerukate kui ka lihtsate juhtumitega tegelemiseks täiustatud planeerimisvahendid. Lihtsustamispaketi vastuvõtmine on tähtis samm reformikavas, mille komisjon kuulutas välja oma 2005. aasta riigiabi tegevuskavaga (vt IP/05/680). Konkurentsivolinik Neelie Kroes kommenteeris seda järgmiselt: „Riigiabi lihtsustamispaketist saavad kasu ettevõtjad, sest lihtsustatakse kiiremate riigiabiotsuste vastuvõtmist tänu juba varakult tehtavale paremale koostööle liikmesriikide ja komisjoni vahel. Võttes vastu parimate tavade juhendi ja teatise lihtsustatud korra kohta, on komisjon täitnud oma lubaduse ajakohastada ja lihtsustada riigiabimenetlusi, nagu sätestatud riigiabi tegevuskavas.” Lihtsustamispaketiga soovitakse lihtsustada ja kiirendada nii lihtsate riigiabimenetluste kui ka uudseid probleeme tekitavate keerukate juhtumite uurimist ning kaebuste käsitlemist. See on kooskõlas 2005. aasta riigiabi tegevuskava eesmärgiga (IP/05/680) kohaldada riigiabi valdkonnas tõhusamaid, lihtsamaid ja prognoositavamaid menetlusi. Paketi üle on peetud nii liikmesriikide kui ka väliste huvirühmadega ulatuslikke arutelusid (vt IP/08/1950) ning vastukaja on olnud peamiselt positiivne. Parimate tavade juhendis kirjeldatakse üksikasjalikult seda, kuidas riigiabimenetlusi tuleks praktikas kohaldada, eelkõige seoses nende kestuse, läbipaistvuse ja prognoositavusega. Juhend sisaldab teatavat hulka vabatahtlikke kokkuleppeid komisjoni ja liikmesriikide vahel, et muuta menetlus riigiabi uurimise kõigis etappides sujuvamaks ja prognoositavamaks. Seda kohaldatakse kõikide juhtumite suhtes, mis ei kuulu üldise grupierandi määruse kohaldamisalasse (vt IP/08/1110) või mille suhtes ei kohaldata teatist lihtsustatud korra kohta. Parimate tavade juhend põhineb komisjoni ja liikmesriikide ühisel kohustusel. Ühelt poolt pakub komisjon korrapärasemalt võimalusi teatise esitamisele eelnevate kontaktide loomiseks, et parandada teadete kvaliteeti ja täielikkust. Eriti uudsete, keerukate või kiireloomuliste juhtumite puhul kasutatakse edaspidi ühist planeerimist. Samuti üritab komisjon jaotada teabetaotlused rühmadesse. Teiselt poolt kutsutakse liikmesriike üles vastama kiiremini ja põhjalikumalt komisjoni taotlustele seoses konkreetse juhtumiga. Selle saavutamiseks tehakse juhendis ettepanek olemasolevate menetluslike vahendite täpseks kohaldamiseks, et julgustada liikmesriike kiiresti reageerima ja tagada menetluste toimimine. Parimate tavade juhendiga tahetakse parandada ka kaebuste käsitlemise korda. Parandused hõlmavad soovituslikke tähtaegu ja kaebuse esitajate paremat teavitamist. Lihtsustatud korra eesmärk on parandada lihtsate juhtumite käsitlemist komisjonis. Selliste juhtumite hulka kuuluvad olemasolevate horisontaalsete vahendite või komisjoni väljakujunenud otsustustavaga kooskõlas olevad juhtumid. Komisjon soovib tagada ilmselgelt ühisturuga kokkusobiva abi heakskiitmise ühe kuu jooksul, kui liikmesriik esitab üksikasjaliku teate. Selleks on teatises esitatud ka näidisloetelu abimeetmetest, mida võib põhimõtteliselt menetleda lihtsustatud korras. Kõnealune loetelu sisaldab muu hulgas teatavat liiki abi VKEdele, keskkonnaabi, innovatsiooniabi ning päästmis- ja ümberkorraldamisabi. Uus menetlus peaks olema mitte ainult kiirem, vaid ka läbipaistvam: huvirühmadel avaneb võimalus esitada märkusi kavandatava riigiabimeetme kohta, sest meetmed, millest liikmesriik on teatanud lihtsustatud menetluse kohaselt, avaldatakse eelnevalt komisjoni veebilehel. Kumbagi mainitud algatust ei ole kavas kohaldada meetmete suhtes, millest liikmesriik teatab seoses praeguse finants- ja majanduskriisiga, sest selliste meetmete jaoks on kehtestatud juhtumipõhised sisemenetlused, et komisjon saaks teatatud meetmetega viivitamatult tegeleda. Juhend ja teatis on kättesaadavad komisjoni veebilehel inglise, prantsuse ja saksa keeles: http://ec.europa.eu/competition/state_aid/reform/reform.html Eelnimetatud dokumendid avaldatakse peagi ka teistes keeltes. Lisateabe saamiseks vt MEMO/09/208.