IP/09/86 Βρυξέλλες, 21 Ιανουαρίου 2009H Eυρωπαϊκή Ομάδα Δεοντολογίας (ΕΟΔ) ζητεί από την Ευρωπαϊκή Επιτροπή να ενσωματώσει τις αρχές δεοντολογίας στη γεωργική πολιτικήH Eυρωπαϊκή Ομάδα Δεοντολογίας (ΕΟΔ) συναντήθηκε σήμερα με την κ. Mariann Fischer Boel, αρμόδια Επίτροπο για τη Γεωργία και την Αγροτική Ανάπτυξη, για να παρουσιάσει τις κυριότερες συστάσεις που διατυπώθηκαν στη γνώμη της Ομάδας σχετικά με τις δεοντολογικές πτυχές των σύγχρονων εξελίξεων στις γεωργικές τεχνολογίες. Κατόπιν αιτήματος του Προέδρου Barroso, η ΕΟΔ εξέδωσε τον Δεκέμβριο γνώμη σχετικά με τις δεοντολογικές πτυχές των σύγχρονων εξελίξεων στις γεωργικές τεχνολογίες, ώστε η γεωργία της ΕΕ να ανταποκριθεί στις νέες προκλήσεις και ευκαιρίες. Η ομάδα αποφάσισε να επικεντρωθεί κυρίως στις γεωργικές τεχνολογίες και μεθόδους για την πρωτογενή παραγωγή τροφίμων φυτικής προέλευσης. Από τη γνώμη αυτή διαπιστώνεται ότι η ΕΟΔ έχει επίγνωση της ανάγκης προώθησης της καινοτομίας στη γεωργία ώστε να εξασφαλίζεται επάρκεια τροφίμων για τον συνεχώς αυξανόμενο πληθυσμό του πλανήτη, αλλά και του γεγονότος ότι οι τεχνολογίες από μόνες τους αδυνατούν να προσφέρουν οριστικές λύσεις στις προκλήσεις που αντιμετωπίζει η σύγχρονη γεωργία, τόσο σε κοινοτικό όσο και σε παγκόσμιο επίπεδο. Η ομάδα τονίζει την ανάγκη να διαμορφωθεί ολοκληρωμένη άποψη και προσέγγιση όσον αφορά τις γεωργικές τεχνολογίες, ώστε οι διαδικασίες παραγωγής, αποθήκευσης και διανομής να λαμβάνονται συλλογικά υπόψη όταν εξετάζεται δεοντολογικά μια νέα τεχνολογία. Η ομάδα θεωρεί τους στόχους (1) της επισιτιστικής ασφάλειας, (2) της ασφάλειας των τροφίμων και (3) της βιωσιμότητας ως πρωταρχικές προτεραιότητες και κατευθυντήριες αρχές, που πρέπει να διέπουν κάθε τεχνολογία στον τομέα της γεωργίας. Χρησιμοποιώντας αυτό το πλαίσιο δεοντολογίας ως σημείο αφετηρίας, η ΕΟΔ διατυπώνει στη γνώμη της συστάσεις για πληθώρα θεμάτων, όπως: αναθεώρηση της Κοινής Γεωργικής Πολιτικής της ΕΕ· εκτίμηση των τεχνολογικών επιπτώσεων των γεωργικών τεχνολογιών· το δικαίωμα στην τροφή· βιωσιμότητα των γεωργικών τεχνολογιών· ασφάλεια τροφίμων· γεωργική βιοποικιλότητα· προστασία των υδάτων και του εδάφους· βιοκαύσιμα· γενετικώς τροποποιημένες καλλιέργειες· έρευνα στις γεωργικές επιστήμες· χάραξη πολιτικής για τη γεωργική εκμετάλλευση αρόσιμων εκτάσεων· παγκόσμιο εμπόριο γεωργικών προϊόντων· σύστημα δικαιωμάτων διανοητικής ιδιοκτησίας· θεμιτός ανταγωνισμός και «κάθετα μονοπώλια»· τιμές τροφίμων· κοινωνικά θέματα· συμμετοχή του κοινού· ευθύνη των πολιτών της ΕΕ· απορρίμματα τροφών κ.λπ.. Ιστορικό H Eυρωπαϊκή Ομάδα Δεοντολογίας (ΕΟΔ) είναι ανεξάρτητος, πλουραλιστικός και πολυεπιστημονικός φορέας, τον οποίο απαρτίζουν δεκαπέντε εμπειρογνώμονες που διορίζονται από την Επιτροπή για να γνωμοδοτούν επί θεμάτων δεοντολογίας. Η εκδοθείσα γνώμη, το πλήρες κείμενο της ανακοίνωσης Τύπου και ο κατάλογος των μελών είναι διαθέσιμα στον ιστότοπο της ΕΟΔ: http://ec.europa.eu/european_group_ethics/index_en.htm