IP/09/266 Brüsszel, 2009. február 16.Az EU tagállamai leállítják az analóg földfelszíni műsorszórástEurópa úttörő szerepet vállalt az analógról a digitális televíziózásra való áttérésben. Az Európai Bizottság összehangolt koncepció alapján törekszik a rádióspektrum tehermentesítésére és jövőbeli használatának alakítására, hogy az unió polgárai számára biztosítsa a digitális televíziózás előnyeit és az interaktív televíziós szolgáltatások egyre bővülő körét (úgymint a nagy felbontású televízió és a lekérhető videofilmek), amelyeket több átviteli módon is el lehetne érni, például földfelszíni, műholdas, kábeles, internetes és mobiltelefon-hálózatokon keresztül. Ennek érdekében a tagállamokban fokozatosan leépítik a nagy spektrumigényű analóg műsorokat és egyre inkább átállnak a digitális műsorszórásra. Az analóg földfelszíni műsorszórás leállítása általában véve jól halad Európában: öt tagállamban mára teljes mértékben megvalósult (Németországban, Finnországban, Luxemburgban, Svédországban és Hollandiában), 2010-re pedig az EU egész területén nagy előrelépés várható e téren. A teljes leállásra az unió által kitűzött 2012-es cél majdnem minden tagállam esetében tarthatónak látszik. „Egyre több európai polgár élvezheti a digitális tévé nyújtotta előnyöket. Egyes tagállamok világszinten is úttörőnek számítanak az analóg földfelszíni műsorszórásról a digitális adásra való átállás területén. – mondta Viviane Reding, az EU távközlési és médiaügyi biztosa. – Az európai átállás terv szerint halad, különösen a világ más országaihoz képest. Bízom benne, hogy az elkövetkező két évben még több uniós ország követi majd azokat, akik elsőként léptek be a digitális korszakba. Ez ugyanis azt jelentené, hogy ha gyorsan és helyesen döntünk, jelentős frekvenciaspektrum szabadulna fel az új televíziós és vezeték nélküli szolgáltatások javára. Az ún. digitális frekvenciatöbblet felhasználására vonatkozó összehangolt döntéshozatalnak kulcsszerep jut majd ez európai gazdaság gyors fellendítésében.”A digitális adás jobb kép- és hangminőséget biztosít, jobban fogható mobiltelefonokon, több tévé- és rádiócsatorna fenntartását teszi lehetővé és – például a képernyőn megjelenő műsorajánló formájában – hatékonyabb tájékoztatásra ad lehetőséget. Mivel a digitális műsorszórás rádióspektrum-használatát tekintve gazdaságosabb, kapacitások szabadulhatnak fel új alkalmazások, mint például a nagy felbontású tévé, a mobilkommunikáció és a vidéki területeken üzemeltetett széles sávú vezeték nélküli szolgáltatások számára. Ez serkenti az innovációt és új lehetőségeket kínál a távközlési és a médiaágazat növekedésére, ezzel pedig hozzájárul az európai gazdaság fellendítésére tett erőfeszítések sikeréhez. A Bizottság közös koncepció kialakítására törekszik a digitális átállás következtében felszabaduló sávszélesség felhasználását illetően, hogy az abból származó előnyöket a lehető legnagyobb mértékben a belső piac és az 500 milliós uniós lakosság hasznára fordíthassa. Az ország területét részlegesen lefedő digitális földfelszíni televízióadást eddig 21 tagállamban (Ausztria, Belgium, Bulgária, Csehország, Dánia, Németország, Észtország, Görögország, Spanyolország, Franciaország, Magyarország, Olaszország, Litvánia, Luxemburg, Lettország, Málta, Hollandia, Finnország, Svédország, Szlovénia, Egyesült Királyság) vezettek be. További öt tagállam (Ciprus, Írország, Lengyelország, Portugália és Szlovákia) bejelentette, hogy legkésőbb 2010-ben bevezetik a digitális szolgáltatásokat. Románia még nem közölte szándékát. Luxemburgban, Hollandiában, Finnországban, Svédországban, Németországban, Belgium flamand régiójában és Ausztria jelentős részében már leállították az analóg földfelszíni műsorszórást, Ausztria fennmaradó részében, Észtországban, Dániában, Spanyolországban, Máltán és Szlovéniában pedig 2010 végéig tervezik megvalósítani a teljes leállást. Az analóg földfelszíni műsorszórás leállására 2010 vége és 2012 vége között fog sor kerülni Belgium vallon régiójában és a fővárosi régióban, Bulgáriában, Cipruson, Csehországban, Görögországban, Franciaországban, Magyarországon, Olaszországban, Litvániában, Lettországban, Portugáliában, Romániában, Szlovákiában és az Egyesült Királyságban. Lengyelországban a végső leállás legkésőbb 2015-ben várható.CsoportTagállamokA (a leállás megtörtént)BE (Flandria), DE, FI, LU, NL, SEB (leállás 2010 végén vagy korábban)AT, DK, EE, ES, MT, SIC (leállás 2012 végén vagy korábban)BE (fővárosi régió), BG, CY, CZ, EL, FR, HU, IT, LT, LV, PT, RO, SK, UKAz USA a leállás dátumát 2009. június 12-re halasztotta. Japánban leállás a tervek szerint 2011. júliusra várható, Dél-Koreában 2012 végére, Ausztráliában 2013-ra, Indiában és Oroszországban pedig 2015-re. A földfelszíni digitális televízióadás technológiája Európában a DVB-T. A Bizottság mind közösségi, mind világszinten támogatja a DVB-szabványcsalád alkalmazását (IP/08/451). További információ: Az egyes tagállamok átállási terveiről bővebb információ a Bizottság alábbi weboldalán olvasható: http://ec.europa.eu/information_society/policy/ecomm/current/broadcasting/switchover/national_plans/index_en.htmAz analógról a digitális műsorszórásra történő áttérés felgyorsításáról szóló közlemény az alábbi weboldalon érhető el: http://eur-lex.europa.eu/LexUriServ/LexUriServ.do?uri=CELEX:52005DC0204:EN:NOT A digitális frekvenciatöbbletről szóló közlemény az alábbi címen érhető el: http://eur-lex.europa.eu/LexUriServ/LexUriServ.do?uri=CELEX:52007DC0700:HU:NOT.