IP/09/665 V Bruseli 29. apríla 2009Modernizácia financovania výskumu v EÚ na správnej cesteEurópska komisia dnes predstavila správu o pokroku týkajúcu sa prvých dvoch rokov Siedmeho rámcového programu EÚ pre výskum a vývoj (7. RP), ktorý bude trvať do roku 2013. Najväčší program financovania výskumu a vývoja v histórii EÚ s rozpočtom 54 miliárd eur na 7 rokov je podľa všetkého vhodnou odpoveďou na hospodárske a spoločenské potreby EÚ. Štruktúra a nové nástroje v tomto programe pomáhajú EÚ čeliť problémom. Prioritné oblasti ako životné prostredie, energetika alebo nanotechnológie prispievajú k budovaniu udržateľného nízkouhlíkového hospodárstva s technologickými platformami pod vedením priemyslu, ktoré pomáhajú určovať témy, v rámci ktorých sa riešia dlhodobé potreby priemyslu. Európska rada pre výskum podporuje našich najlepších výskumných pracovníkov v globálnej súťaži o vedeckú excelentnosť. Spoločné technologické iniciatívy stelesňujú nové verejno-súkromné podniky bezprecedentného technologického a finančného rozsahu. 7. RP je silným prínosom v boji EÚ proti aktuálnej kríze: jeho rozpočet sa každý rok do roku 2013 zvyšuje o 13 %. V správe sa zdôrazňujú zostávajúce problémy pre 7. RP ako mobilizácia nových členských štátov, účasť malých a stredných podnikov a zjednodušenie administratívy. Janez Potočnik, európsky komisár pre vedu a výskum, povedal: „Hospodárska kríza naozaj dobre preverí naše programy. Som rád, že 7. RP obstál v tejto skúške: Nalieva nové peniaze na podporu výskumu, pričom sa takmer zdvojnásobil ročný rozpočet na roky 2007 až 2013, a funguje ako stimul pre členské štáty a priemysel, aby sa správali podobne. 7. RP je jeden z kľúčových nástrojov EÚ pri príprave na zotavenie sa z krízy a na to, aby sme z nej vyviazli ekologickejší a poučenejší.“ Neobmedzený dopyt po financovaní EÚ a úspešný štart nových nástrojov v oblasti výskumu a vývoja Počas prvých dvoch rokov sa do konečného štádia hodnotenia dostalo asi 25 000 návrhov, pričom 5 500 z nich získalo granty v celkovej výške 10 miliárd eur. Veľký dopyt zaznamenala nová Európska rada pre výskum s približne 11 000 odovzdanými návrhmi ako odpoveď na jej prvé výzvy. Vynikajúci výskumní pracovníci v EÚ získali viac ako 600 grantov. V reakcii na potreby priemyslu v oblasti vývoja strategických technológií vzniklo päť verejno-súkromných partnerstiev (JITS). Prostredníctvom nového finančného nástroja s rozdelením rizika (RSFF) spravovaným v spolupráci s EIB sa schválili pôžičky vo výške 2 miliárd eur s cieľom podporiť vysoko rizikové projekty výskumu a vývoja. Realizácia Európskeho výskumného priestoru Celkovým cieľom 7. RP je vybudovať jednotný trh v oblasti výskumu a podporovať otvorenú inováciu. Ďalej sa podporuje medzinárodná spolupráca ako aj migrácia špičkových odborníkov prostredníctvom grantov na podporu mobility a vďaka podpore výskumných infraštruktúr sa skvalitňujú výskumné a inovačné kapacity EÚ. Do programu podporujúceho spoločný výskum je prihlásených viac ako tretina (36,7 %) všetkých podaných návrhov, po ktorom nasleduje systém mobility výskumných pracovníkov (23,5 %). Podpora udržateľného rozvoja a ekonomiky Počas prvých dvoch rokov sa 44 % rozpočtu na spoločný výskum pridelilo medziodborovému výskumu v takých oblastiach, ako sú životné prostredie, energetika, poľnohospodárstvo, doprava, nanotechnológie, informačné a komunikačné technológie, čím sa podporila stratégia EÚ v oblasti udržateľného rozvoja. Ako súčasť plánu hospodárskeho oživenia EÚ bude 7. RP prostredníctvom verejno-súkromných partnerstiev v oblasti výskumu a vývoja podporovať „ekologizáciu“ v odvetviach EÚ (v automobilovom, výrobnom a stavebnom priemysle). Výskum EÚ sa otvára svetu K prioritám 7. RP patrí silnejšia a strategickejšia medzinárodná spolupráca. Napríklad po pristúpení nových krajín k 7. RP ich celkový počet dosiahol 12. Podpísala sa takisto dohoda o partnerstve EÚ a Afriky pre oblasti vedy, informačnej spoločnosti a vesmíru. Spustením medzinárodného termonukleárneho experimentálneho reaktora (ITER) sa podporila medzinárodná vedecká spolupráca. Obmedzenie byrokracie V rámci 7. RP sa pokročilo v obmedzovaní byrokracie, predovšetkým vďaka novému záručnému fondu a centrálnemu registračnému miestu. Zriadili sa dve nové výkonné agentúry s cieľom špecializácie na oblasť účinnej implementácie výskumných programov EÚ: Výkonná agentúra pre výskum (REA) a Európska rada pre výskum (ERC). Zlepšili a zjednodušili sa procesy auditu.Ďalší vývoj Pozornosť treba venovať niektorým problémom, napríklad dosť nízkej miere účasti malých a stredných podnikov. Zlepšenie je možné aj pokiaľ ide o úspešné zapojenie výskumných pracovníkov z nových členských štátov. Pokrok v oblasti zjednodušenia a účinného fungovania nových nástrojov si môže vyžadovať zmenu základných pravidiel. S cieľom ďalej skvalitňovať 7. RP sa Komisia poradí s nezávislou skupinou odborníkov, ktorá do jesene 2010 uskutoční priebežné hodnotenie 7. RP. Komisia dnes takisto prijala reakciu na následné hodnotenie 6. RP, ktoré sa využije aj pri príprave priebežného hodnotenia. Odkaz na úplné znenie tohto oznámenia a hodnotiacu správu 6. RP nájdete na: http://ec.europa.eu/research/index.cfm?pg=reportsPozri tiež MEMO/09/209 (Q&A – Otázky a odpovede)