IP/09/716 Βρυξέλλες, 7 Μαΐου 2009Νότιος Διάδρομος: η ΕΕ και οι συνεργαζόμενες χώρες δεσμεύονται να προχωρήσουνΗ Ευρωπαϊκή Επιτροπή και η Τσεχική Προεδρία της ΕΕ θα φιλοξενήσουν αύριο στην Πράγα σύνοδο κορυφής με συνεργαζόμενες τρίτες χώρες για την ανάπτυξη του Νοτίου Διαδρόμου ενέργειας και μεταφορών. Ο πρόεδρος της Ευρωπαϊκής Επιτροπής, José Manuel Barroso, και ο πρωθυπουργός της Τσεχικής Δημοκρατίας, Mirek Topolánek θα συναντηθούν με τους αρχηγούς των συνεργαζόμενων χωρών από την Κεντρική Ασία, τον Νότιο Καύκασο, το Μασρέκ και την Μέση Ανατολή. Οι συμμετέχοντες στη σύνοδο κορυφής θα συζητήσουν συγκεκριμένους τρόπους με τους οποίους θα σημειωθεί πρόοδος όσον αφορά την ανάπτυξη του Νοτίου Διαδρόμου ενέργειας και μεταφορών και ιδίως όσον αφορά την μεταφορά φυσικού αερίου προς την ΕΕ μέσω αυτού. Η σύνοδος κορυφής θα δώσει για πρώτη φορά στους δυνητικούς εταίρους του Νοτίου Διαδρόμου να συναντηθούν σε ανώτατο επίπεδο και να συζητήσουν τα κοινά συμφέροντά τους. Εκτός αυτού, η δήλωση που θα εκδοθεί στο πλαίσιο της συνόδου κορυφής θα αντιπροσωπεύει τις πρώτες επίσημες δεσμεύσεις των κρατών κατανάλωσης, παραγωγής και διαμετακόμισης όσον αφορά τους όρους που πρέπει να πληρούνται για την επιτυχία του Διαδρόμου. Τον πρόεδρο Barroso θα συνοδεύσει στη σύνοδο κορυφής ο επίτροπος Piebalgs. Ο πρόεδρος της Ευρωπαϊκής Επιτροπής κ. José Manuel Barroso έκανε την ακόλουθη δήλωση: «Μετά από τέσσερα χρόνια εντατικού διαλόγου με τους ενεργειακούς μας εταίρους από την Κεντρική Ασία, τον Νότιο Καύκασο, το Μασρέκ και τη Μέση Ανατολή, προχωρούμε σήμερα σε συγκεκριμένες δεσμεύσεις ώστε να γίνει πραγματικότητα ο Νότιος Διάδρομος, καθώς και η ζεύξη με τον διακασπιακό αγωγό. Η σύνοδος κορυφής αποτελεί μοναδική ευκαιρία για να συναντηθούν όλοι οι βασικοί παράγοντες της περιοχής με σκοπό την αύξηση της ενεργειακής ασφάλειας της Ευρωπαϊκής Ένωσης και την δρομολόγηση μιας συνεργασίας που θα ωφελήσει όλους όσους συμμετέχουν».Η σύνοδος κορυφής αποτελεί κοινή ενέργεια της Τσεχικής Προεδρίας και της Ευρωπαϊκής Επιτροπής. Οι συμμετέχουσες συνεργαζόμενες χώρες είναι: Αζερμπαϊτζάν, Αίγυπτος, Γεωργία, Ιράκ, Καζακστάν, Τουρκία, Τουρκμενιστάν και Ουζμπεκιστάν. Εκτός αυτού θα παραστούν σε αυτήν ως παρατηρητές εκπρόσωποι της Ρωσικής Ομοσπονδίας, των Ηνωμένων Πολιτειών και της Ουκρανίας. Θα παραστούν επίσης και εκπρόσωποι διεθνών χρηματοπιστωτικών οργανισμών (ΕΚΤ, ΕΤΠΑ και Παγκόσμια Τράπεζα). Στόχος της συνόδου κορυφής είναι η παροχή ισχυρού πολιτικού ερείσματος και η ανάληψη συγκεκριμένων δεσμεύσεων για την ανάπτυξη του Νοτίου Διαδρόμου, περιλαμβανομένης της ζεύξης με τον διακασπιακό αγωγό. Αυτό θα περιλαμβάνει δεσμεύσεις από χώρες παραγωγής, μεταφοράς και κατανάλωσης που βρίσκονται κατά μήκος του Διαδρόμου και θα διευκολύνει την μεταφορά ενεργειακών πόρων από την περιοχή της Κασπίας και της Μέσης Ανατολής προς την ΕΕ. Η σύνοδος κορυφής θα ασχοληθεί επίσης με θέματα μεταφορών που άπτονται του Νοτίου Διαδρόμου. Η ΕΕ δρομολόγησε πρόσφατα ένα φιλόδοξο πρόγραμμα ενίσχυσης της ενεργειακής της ασφάλειας. Στο πλαίσιο της στρατηγικής αυτής ο Νότιος Διάδρομος διαδραματίζει σημαντικό ρόλο καθώς αποτελεί μείζονος σημασίας πρωτοβουλία για την ανάπτυξη ενεργειακής υποδομής που θα συμβάλει στη διαφοροποίηση των ενεργειακών πηγών και διαύλων για την ΕΕ. Για περισσότερες πληροφορίες σχετικά με τη συνεργασία της ΕΕ σε ενεργειακά θέματα με χώρες της Κεντρικής Ασίας και του Καυκάσου: http://ec.europa.eu/energy/international/international_cooperation/caucasus_central_asia_en.htmΓια περισσότερες πληροφορίες σχετικά με την εξωτερική ενεργειακή πολιτική της ΕΕ: http://ec.europa.eu/external_relations/energy/index_en.htm Για περισσότερες πληροφορίες σχετικά με την 2η στρατηγική ενεργειακή επισκόπηση: http://ec.europa.eu/energy/strategies/2008/2008_11_ser2_en.htm